Proposta għal DEĊIŻJONI TAL-KUNSILL li tawtorizza lir-Repubblika Ċeka u l-Polonja biex japplikaw miżuri speċjali ta’ deroga mill-Artikolu 5 tad-Direttiva 2006/112/KE dwar is-sistema komuni ta’ taxxa fuq il-valur miżjud /* COM/2013/0116 final - 2013/0069 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Ir-raġunijiet u l-għanijiet tal-proposta Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem: “id-Direttiva tal-VAT”), il-Kunsill, li jaġixxi unanimament fuq proposta mill-Kummissjoni, jista’ jawtorizza lil kwalunkwe Stat Membru li japplika miżuri speċjali biex jidderoga mid-dispożizzjonijet ta’ dik id-Direttiva, sabiex jissimplifika l-proċedura għall-ġbir tat-taxxa fuq il-valur miżjud (VAT) jew biex jipprevjeni ċerti forom ta’ evażjoni jew evitar tat-taxxa. Permezz ta’ ittri rreġistrati mal-Kummissjoni dwar, rispettivament, is-26 ta’ Settembru 2011 u t-8 ta’ Ġunju 2012, ir-Repubblika Ċeka u l-Polonja talbu awtorizzazzjoni biex japplikaw miżuri ta’ deroga mill-Artikolu 5 tad-Direttiva tal-VAT. B’ittra rreġistrata fil-5 ta’ Novembru 2012 ir-Repubblika Ċeka ffirmat it-talba inizjali tagħha billi qablet ma ċerti żidiet imsemmija fit-talba Pollakka. Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra bl-ittri ddatati l-5 ta’ Diċembru 2012 tat-talb magħmul mir-Repubblika Ċeka u l-Polonja. Permezz ta’ ittra bid-data tal-10 ta’ Diċembru 2012, il-Kummissjoni nnotifikat lir-Repubblika Ċeka u l-Polonja li kellha l-informazzjoni kollha meħtieġa biex tikkunsidra t-talba. Kuntest ġenerali Bil-ħsieb li jiffaċilitaw t-trasport fit-toroq bejn ir-Repubblika Ċeka u l-Polonja, u li jirregolaw il-kostruzzjoni u l-manutenzjoni tal-infrastruttura tat-toroq fuq il-fruntiera tal-Istat Ċek u dak Pollak, iż-żewġ Stati qablu li jidħlu fi Ftehim dwar il-kostruzzjoni u l-manutenzjoni ta’ pontijiet u ta’ taqsimiet stradali komuni fuq il-fruntiera tal-Istat Ċek u dak Pollak. Dan l-abbozz ta’ Ftehim fih miżuri ta’ simplifikazzjoni li jidderogaw mid-Direttiva tal-VAT fir-rigward tal-prinċipju tat-territorjalità. Skont l-abbozz tal-Ftehim, ir-Repubblika Ċeka u l-Polonja t-tnejn isiru responsabbli għall-manutenzjoni ta’ pontijiet fuq il-fruntiera u taqsimiet stradali komuni skont id-diviżjoni tar-responsabbiltajiet stabbiliti fl-Anness A tal-Ftehim. Ir-Repubblika Ċeka u l-Polonja t-tnejn isiru responsabbli għall-kostruzzjoni u l-manutenzjoni sussegwenti ta’ pontijiet fuq il-fruntiera skont id-diviżjoni tar-responsabbiltajiet stabbiliti fl-Anness B ta’ dan il-Ftehim. Għall-finijiet tal-VAT, fir-rigward tal-provvista ta’ prodotti jew servizzi u akkwisti intra-Komunitarji ta’ merkanzija maħsuba għall-kostruzzjoni jew il-manutenzjoni ta’ pontijiet fuq il-fruntiera u ta’ taqsimiet stradali komuni skont l-Annessi A u B tal-Ftehim, il-pontijiet u t-taqsimiet stradali komuni in kwistjoni kif ukoll is-siti tal-kostruzzjoni tagħhom għandhom ikunu kkunsidrati bħala li huma fit-territorju tal-Istat li huwa responsabbli għall-kostruzzjoni jew il-manutenzjoni tagħhom kif stabbilit skont l-Annessi A u B tal-Ftehim. Skont ir-regoli normali, il-prinċipju ta’ territorjalità stabbilit fid-Direttiva tal-VAT ikun jeħtieġ provvisti ta’ prodotti u servizzi, kif ukoll akkwisti intra-Komunitarji ta’ merkanzija li saru fir-Repubblika Ċeka biex ikunu soġġetti għall-VAT Ċeka. Bl-istess mod, provvisti ta’ prodotti u servizzi kif ukoll l-akkwisti intra-Komunitarji ta’ merkanzija li saru fil-Polonja jkunu soġġetti għall-VAT Pollakka. L-applikazzjoni ta’ dawn id-dispożizzjonijiet tfisser it-taqsim ta’ dawn l-operazzjonijiet skont it-territorju li fih twettqet kull parti tax-xogħlijiet. Ir-Repubblika Ċeka u l-Polonja jikkunsidraw li l-applikazzjoni ta’ dawn ir-regoli tinvolvi kumplikazzjonijiet maġġuri fit-taxxa għan-negozji responsabbli għax-xogħol in kwistjoni. Huma jikkunsidraw id-dispożizzjonijiet tat-taxxa fl-abbozz tal-Ftehim li huwa soġġett għal din it-talba ta’ deroga kif ġustifikat sabiex jittaffa l-piż amministrattiv fuq dawk in-negozji. Il-Kummissjoni taqbel li, f’dan il-każ, it-tassazzjoni uniformi tal-kostruzzjoni u l-manutenzjoni se jirrappreżentaw simplifikazzjoni li se jagħmluha iktar faċli għan-negozji kkonċernati biex japplikaw ir-regoli tat-taxxa milli kieku jkun il-każ li kieku kienu applikati r-regoli normali tat-taxxa. Dispożizzjonijiet eżistenti fil-qasam tal-proposta F’bosta okkażjonijiet il-Kunsill awtorizza Stati Membri biex jidderogaw mill-prinċipju ta’ territorjalità fir-rigward ta’ proġetti tal-infrastruttura tat-trasport f’żoni fuq il-fruntiera. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-konsultazzjoni mal-partijiet interessati Mhux rilevanti. Il-ġbir u l-użu ta’ għarfien espert Ma kienx hemm bżonn ta’ għarfien espert estern. Il-valutazzjoni tal-impatt Id-Deċiżjoni proposta timmira li tissimplifika l-proċedura tal-ħlas tal-VAT fir-rigward tal-kostruzzjoni u l-manutenzjoni ta’ pontijiet u ta’ taqsimiet stradali komuni bejn ir-Repubblika Ċeka u l-Polonja u għalhekk għandha impatt ekonomiku potenzjalment pożittiv. Madankollu, minħabba l-kamp ta’ applikazzzjoni ristrett tad-deroga, l-impatt se jkun fi kwalunkwe każ limitat. 3. L-ELEMENTI LEGALI TAL-PROPOSTA Is-sommarju tal-azzjoni proposta L-awtorizzazzjoni lir-Repubblika Ċeka u l-Polonja biex jidderogaw mill-applikazzjoni territorjali tal-VAT fir-rigward tal-kostruzzjoni u l-manutenzjoni ta’ pontijiet fuq il-fruntiera u ta’ taqsimiet stradali komuni. Il-bażi legali L-Artikolu 395 tad-Direttiva tal-VAT. 4. L-IMPLIKAZZJONI BAĠITARJA Din il-proposta ma għandha l-ebda implikazzjoni għall-baġit tal-Unjoni. 2013/0069 (NLE) Proposta għal DEĊIŻJONI TAL-KUNSILL li tawtorizza lir-Repubblika Ċeka u l-Polonja biex japplikaw miżuri speċjali ta’ deroga mill-Artikolu 5 tad-Direttiva 2006/112/KE dwar is-sistema komuni ta’ taxxa fuq il-valur miżjud IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud[1], u b’mod partikolari l-Artikolu 395(1) tagħha, Wara li kkunsidra l-proposta mill-Kummissjoni Ewropea, Billi: (1) Permezz ta’ ittri rreġistrati mal-Kummissjoni fis-26 ta’ Settembru 2011 u l-5 ta’ Novembru 2012 ir-Repubblika Ċeka u fit-8 ta’ Ġunju 2012 il-Polonja talbu awtorizzazzjoni biex japplikaw miżuri speċjali għal deroga mid-dispożizzjonijiet tad-Direttiva 2006/112/KE fir-rigward tal-kostruzzjoni u l-manutenzjoni ta’ pontijiet fuq il-fruntiera u ta’ taqsimiet stradali komuni bejn iż-żewġ Stati Membri. (2) B’konformità mal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra b’ittra ddatata l-5 ta’ Diċembru 2012 bit-talba li saret mir-Repubblika Ċeka u l-Polonja. Permezz ta’ ittra ddatata l-10 ta’ Diċembru 2012, il-Kummissjoni nnotifikat lir-Repubblika Ċeka u l-Polonja li kellha l-informazzjoni kollha meħtieġa biex tikkunsidra t-talba. (3) L-għan tal-miżuri speċjali huwa li fir-rigward tal-provvista ta’ prodotti jew servizzi u akkwist intra-Komunitarju ta’ merkanzija intenzjonati għall-manutenzjoni ta’ pontijiet fuq il-fruntiera u ta’ taqsimiet stradali komuni elenkati fl-Anness I u għall-kostruzzjoni u l-manutenzjoni sussegwenti ta’ pontijiet fuq il-fruntiera elenkati fl-Anness II, il-pontijiet u t-taqsimiet stradali komuni, kif ukoll is-siti ta’ kostruzzjoni tagħhom, għandhom jitqiesu bħala kompletament fit-territorju jew tar-Repubblika Ċeka jew tal-Polonja skont Ftehim li għandu jiġi konkluż bejniethom dwar il-kostruzzjoni u l-manutenzjoni ta’ pontijiet u l-manutenzjoni ta’ taqsimiet stradali komuni fuq il-fruntiera tal-Istat Ċek u dak Pollakk. (4) Fl-assenza ta’ miżuri speċjali, ikun meħtieġ, li għal kull provvista ta’ prodotti jew servizzi jew akkwisti intra-Komunitarji ta’ merkanzija, jiġi aċċertat jekk il-post ta’ tassazzjoni kienx ir-Repubblika Ċeka jew il-Polonja. Xogħol fuq pont fuq il-fruntiera u fuq taqsimiet stradali komuni li sar fit-territorju tar-Repubblika Ċeka għandu jkun soġġett għal taxxa fuq il-valur miżjud fir-Repubblika Ċeka filwaqt li dak li sar fit-territorju tal-Polonja għandu jkun soġġett għat-taxxa fuq il-valur miżjud fil-Polonja. (5) Għalhekk, l-għan tad-deroga huwa li jissimplifika l-proċedura għall-ġbir tat-taxxa fir-rigward tal-bini u l-manutenzjoni ta’ pontijiet fuq il-fruntiera u ta’ taqsimiet stradali komuni in kwistjoni. (6) Id-deroga ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-ġbir tat-taxxa fuq il-valur miżjud, ADOTTA DIN ID-DEĊIŻJONI: Artikolu 1 Soġġett għad-dħul fis-seħħ ta’ Ftehim li għandu jiġi konkluż bejn ir-Repubblika Ċeka u l-Polonja dwar il-mautenzjoni ta’ pontijiet u ta’ taqsimiet stradali komuni fuq il-fruntiera tal-Istat Ċek u dak Pollakk, kif imsemmi fl-Anness I ta’ din id-Deċiżjoni, u dwar il-kostruzzjoni u l-manutenzjoni sussegwenti ta’ pontijiet fuq il-fruntiera tal-Istat Ċek u dak Pollakk, kif imsemmi fl-Anness II ta’ din id-Deċiżjoni, ir-Repubblika Ċeka u l-Polonja huma b’dan awtorizzati li japplikaw, skont l-Artikoli 2 u 3, il-miżuri li jidderogaw mid-Direttiva 2006/112/KE fir-rigward tal-bini u l-manutenzjoni ta’ dawk il-pontijiet fuq il-fruntiera u t-taqsimiet stradali komuni, li kollha huma parzjalment fit-territorju tar-Repubblika Ċeka u parzjalment fit-territorju tal-Polonja. Artikolu 2 B’deroga mill-Artikolu 5 tad-Direttiva 2006/112/KE, il-pontijiet fuq il-fruntiera u t-taqsimiet stradali komuni għall-kostruzzjoni jew il-manutenzjoni li għalihom r-Repubblika Ċeka hija responsabbli, u, fejn xieraq, is-sit ta’ kostruzzjoni li jikkorrispondi, sakemm dawn ikunu fit-territorju tal-Polonja, għandhom jitqiesu li huma parti mit-territorju tar-Repubblika Ċeka għall-finijiet tal-provvista ta’ prodotti u servizzi u akkwisti intra-Komunitarji ta’ merkanzija maħsuba għall-kostruzzjoni jew il-manutenzjoni ta’ dawk il-pontijiet u t-taqsimiet stradali komuni. Artikolu 3 B’deroga mill-Artikolu 5 tad-Direttiva 2006/112/KE, il-pontijiet fuq il-fruntiera u t-taqsimiet stradali komuni għall-kostruzzjoni jew il-manutenzjoni li għalihom il-Polonja hija responsabbli, u, fejn xieraq, is-sit ta’ kostruzzjoni li jikkorrispondi, sakemm dawn ikunu fit-territorju tar-Repubblika Ċeka, għandhom jitqiesu li huma parti mit-territorju tal-Polonja għall-finijiet tal-provvista ta’ prodotti u servizzi u akkwisti intra-Komunitarji ta’ merkanzija maħsuba għall-kostruzzjoni jew il-manutenzjoni ta’ dawk il-pontijiet u t-taqsimiet stradali komuni. Artikolu 4 Din id-Deċiżjoni hija indirizzata lir-Repubblika Ċeka u lir-Repubblika tal-Polonja. Magħmul fi Brussell, Għall-Kunsill Il-President ANNESS I Ir-Repubblika Ċeka għandha tkun responsabbli għall-manutenzjoni ta’ dawn l-istrutturi tal-pontijiet u t-taqsimiet stradali komuni fuq il-fruntiera tal-Istat Ċek u dak Pollakk: (1) l-istruttura tal-pont fuq ix-xmajra Olecka Potok (Oleška) bejn Jasnowice u Bukovec, fuq taqsima I tal-fruntiera bejn il-markaturi tal-konfini 12/6 u I/13, (2) l-istruttura tal-pont (Wolnosci/Svobody) fuq ix-Xmara Olza (Olše) bejn Cieszyn u Český těšín, fuq it-taqsima I tal-fruntiera bejn il-markaturi tal-konfini I/86 u 86/1, (3) l-istruttura tal-pont (Przyjaźni/Družby) fuq ix-Xmara Olza (Olše) bejn Cieszyn u Český Těšín, fuq it-taqsima I tal-fruntiera bejn il-markaturi tal-konfini 87/2 u I/88, (4) l-istruttura tal-pont fuq ix-xmajra Piotrówka Potok (Petrůvka) bejn Gołkowice u Závada, fuq it-taqsima I tal-fruntiera bejn il-markaturi tal-konfini I/156 u 156/1, (5) l-istruttura tal-pont fuq ix-Xmara Odra (Oder) bejn Chałupki u Bohumín (taqsima konkreta ta’ pont antik), fuq it-taqsima II tal-fruntiera bejn il-markaturi tal-konfini 7/4 u 7/5, (6) l-istruttura tal-pont fuq ix-Xmara Odra (Oder) bejn Chałupki u Bohumín (pont ġdid), fuq it-taqsima II tal-fruntiera bejn il-markaturi tal-konfini 8/1 u 8/2, (7) l-istruttura tal-pont fuq ix-Xmara Opawa (Opava) bejn Wiechowice u Vávrovice, fuq it-taqsima II tal-fruntiera bejn il-markaturi tal-konfini 71/4 u II/72, (8) l-istruttura tal-pont fuq ix-Xmara Opawa (Opava) bejn Dzierzkowice u Držkovce, fuq it-taqsima II tal-fruntiera bejn il-markaturi tal-konfini 74/1 u 74/2, (9) l-istruttura tal-pont fuq ix-Xmara Opawa (Opava) bejn Branice u Úvalno, fuq it-taqsima II tal-fruntiera bejn il-markaturi tal-konfini 85/4 u 85/5, (10) l-istruttura tal-pont fuq ix-Xmara Opawica (Opavice) bejn Krasne Pole u Krásné Loučky distrett tal-belt ta’ Krnov, fuq it-taqsima II tal-fruntiera bejn il-markaturi tal-konfini 97/11 u II/98, (11) l-istruttura tal-pont fuq ix-Xmara Opawa (Opava) bejn Lenarcice u Linhartovy, fuq it-taqsima II tal-fruntiera bejn il-markaturi tal-konfini 99/8 u 99/9, (12) l-istruttura tal-pont fuq ix-Xmajra Oleśnica Potok (Olešnice) bejn Podlesie u Ondřejovice (mal-grawd tal-isports), fuq it-taqsima II tal-fruntiera bejn il-markaturi tal-konfini 155/3a u 155/3b, (13) l-istruttura tal-pont fuq ix-Xmajra Oleśnica Potok (Olešnice) bejn Podlesie u Ondřejovice (f’salib it-toroq Rejvíz), fuq it-taqsima II tal-fruntiera bejn il-markaturi tal-konfini 155/9 u 155/10, (14) l-istruttura tal-pont fuq ix-Xmajra Oleśnica Potok (Olešnice) bejn Podlesie u Ondřejovice (fejn l-impjant makkinarju ta’ Ondřejovice), fuq it-taqsima II tal-fruntiera bejn il-markaturi tal-konfini 157/8 u 158/a, (15) l-istruttura tal-pont fuq ix-Xmara Orlica (Divoká Orlice) bejn Niemojów u Bartošovice v Orlických horách, fuq it-taqsima III tal-fruntiera bejn il-markaturi tal-konfini III/102 u III/103, (16) l-istruttura tal-pont fuq ix-Xmara Orlica (Divoká Orlice) bejn Mostowice u Orlické Záhoří, fuq it-taqsima III tal-fruntiera bejn il-markaturi tal-konfini III/113 u III/114, (17) l-istruttura tal-pont fuq ix-Xmara Orlica (Divoká Orlice) bejn Lasówka u Orlické Záhoří, distrett katastali Bedřichovka, fuq it-taqsima III tal-fruntiera bejn il-markaturi tal-konfini 117/8 u III/118, (18) l-istruttura tal-pont fuq ix-Xmajra Lubota Potok (Oldřichovský potok) bejn Kopaczów u Oldřichov na Hranicích, fuq it-taqsima IV tal-fruntiera bejn il-markaturi tal-konfini IV/144 u 144/1, (19) l-istruttura tal-pont fuq ix-Xmajra Lubota Potok (Oldřichovský potok) bejn Porajów u Hrádek nad Nisou, fuq it-taqsima IV tal-fruntiera bejn il-markaturi tal-konfini 145/16 u IV/146, (20) it-triq bejn Leszna Górna u Horní lištná, fuq it-taqsima I tal-fruntiera bejn il-markaturi tal-konfini I/60 u 60/3A, 60/3b, b’tul ta’ 0,333 km, (21) it-triq bejn Chałupki u Šilheřovice, fuq it-taqsima II tal-fruntiera bejn il-markaturi tal-konfini 11/4a, 11/4b u II/12, b’tul ta’ 0,671 km, (22) it-triq bejn Kopaczów u Oldřichov na Hranicích, fuq it-taqsima IV tal-fruntiera bejn il-markaturi tal-konfini IV/142 u 142/14a, 142/14b, b’tul ta’ 0,867 km. Il-Polonja għandha tkun responsabbli għall-manutenzjoni ta’ dawn l-istrutturi tal-pontijiet u t-taqsimiet stradali komuni fuq il-fruntiera tal-Istat Ċek u dak Pollakk: (1) l-istruttura tal-pont fuq ix-Xmara Olza (Olše) bejn Cieszyn u Chotěbuz, fuq it-taqsima I tal-fruntiera bejn il-markaturi tal-konfini 91/3 u 91/4, (2) l-istruttura tal-pont fuq ix-Xmara Odra (Oder) bejn Chałupki u Bohumín (parti tal-azzar ta’ pont antik), fuq it-taqsima II tal-fruntiera bejn il-markaturi tal-konfini 7/4 u 7/5, (3) l-istruttura tal-pont fuq ix-Xmajra Strachowicki Potok (Strahovický potok) bejn Krzanowice u Rohov, fuq it-taqsima II tal-fruntiera bejn il-markaturi tal-konfini 35/12 u 35/13, (4) l-istruttura tal-pont fuq ix-Xmara Opawa (Opava) bejn Boboluszki u Skrochovice, fuq it-taqsima II tal-fruntiera bejn il-markaturi tal-konfini 81/8 u 81/9, (5) l-istruttura tal-pont fuq ix-Xmara Opawa (Opavice) bejn Chomiąża u Chomýž, fuq it-taqsima II tal-fruntiera bejn il-markaturi tal-konfini II/96 u 96/1, (6) l-istruttura tal-pont fuq ix-Xmara Wielki Potok (potok Hrozová) bejn Pielgrzymów u Pelhřimovy, fuq it-taqsima II tal-fruntiera bejn il-markaturi tal-konfini 108/2 u 108/3, (7) l-istruttura tal-pont fuq ix-Xmajra Ciekłec Potok (potok Hrozová) bejn Równe u Slezské Rudoltice, fuq it-taqsima II tal-fruntiera bejn il-markaturi tal-konfini 110/7 u 110/8, (8) l-struttura tal-pont (culvert) fuq ix-Xmajra Graniczny Potok (Hraniční potok) bejn Trzebina u Bartultovice, fuq it-taqsima II tal-fruntiera bejn il-markaturi tal-konfini II/135 u 135/1, (9) l-struttura tal-pont (culvert) fuq ix-Xmajra Łużyca Potok (Lužický potok) bejn Czerniawa Zdrój u Nove Mesto pod Smrkem, fuq it-taqsima IV tal-fruntiera bejn il-markaturi tal-konfini 66/23 u IV/67, (10) it-triq bejn Puńców u Kojkovice and Třince, fuq it-taqsima I tal-fruntiera bejn il-markaturi tal-konfini I/65a, I/65b u I/67a, I/67b, b’tul ta’ 0,968 km. (11) it-triq bejn Chałupki/Rudyszwałd u Šilheřovice, fuq it-taqsima II tal-fruntiera bejn il-markaturi tal-konfini II/12 u 12/8, b’tul ta’ 0,917 km. In-numri tal-markaturi tal-konfini li jidentifikaw il-lok tal-istrutturi tal-pont u t-taqsimiet stradali komuni jikkorrispondu mad-dokumentazzjoni tal-fruntiera mfassla fuq il-bażi tal-Artikolu 10(4) tal-Ftehim bejn ir-Repubblika tal-Polonja u r-Repubblika Ċeka dwar il-fruntiera statali komuni, magħmul fi Praga fis-17 ta’ Jannar 1995. ANNESS II Ir-Repubblika Ċeka għandha tkun responsabbli għall-kostruzzjoni u l-manutenzjoni sussegwenti tal-istrutturi tal-pontijiet li ġejjin fuq il-fruntiera tal-Istat Ċek u dak Pollakk: (1) l-istruttura tal-pont fuq ix-Xmara Olza (Olše) bejn Cieszyn u ċ-Český Těšín (pont pedonali għall-isportivi), fuq it-taqsima I tal-fruntiera bejn il-markaturi tal-konfini I/85 u 84/4, (2) l-istruttura tal-pont fuq ix-Xmara Olza (Olše) bejn Cieszyn u ċ-Český Těšín (pont pedonali maġenb pont ferrovjarju), fuq it-taqsima I tal-fruntiera fuq il-markatur tal-konfini 88/7, (3) l-istruttura tal-pont fuq ix-Xmara Olza (Olše) bejn Olza u d-distrett Kopytov tal-belt ta’ Bohumín (pont pedonali), fuq it-taqsima I tal-fruntiera bejn il-markaturi tal-konfini I/182 u 182/1, (4) l-istruttura tal-pont fuq ix-Xmara Orlica (Divoká Orlice) bejn Niemojów u Bartošovice v Orlických horách, fuq it-taqsima III tal-fruntiera fuq il-markatur tal-konfini 101/32, (5) l-istruttura tal-pont fuq ix-Xmara Orlica (Divoká Orlice) bejn Poniatów u Bartošovice v Orlických horách, id-distrett katastali Neratov (pont pedonali), fuq it-taqsima III tal-fruntiera fuq il-markatur tal-konfini III/106, (6) l-istruttura tal-pont fuq ix-Xmara Orlica (Divoká Orlice) bejn Rudawa u Bartošovice v Orlických horách, id-distrett katastali Podlesí (pont pedonali) fuq it-taqsima III tal-fruntiera bejn il-markaturi tal-konfini 107/9 u 107/10. Il-Polonja għandha tkun responsabbli għall-kostruzzjoni u l-manutenzjoni sussegwenti tal-istrutturi tal-pontijiet li ġejjin fuq il-fruntiera tal-Istat Ċek u dak Pollakk: (1) l-istruttura tal-pont fuq ix-Xmara Olza (Olše) bejn Cieszyn u Český Těšín (pont Ewropew), fuq it-taqsima I tal-fruntiera fuq il-markatur tal-kofini I/87, (2) l-istruttura tal-pont fuq ix-Xmara Olza (Olše) bejn Hażlach-Pogwizdów u d-distrett Louky nad Olší tal-belt ta’ Karviná (pont pedonali), fuq it-taqsima I tal-fruntiera bejn il-markaturi tal-konfini 98/6 u I/99, (3) l-istruttura tal-pont fuq ix-Xmara Opawica (Opavice) bejn Chomiąża u Chomýž (pont pedonali), fuq it-taqsima II tal-fruntiera bejn il-markaturi tal-konfini 95/2 u 95/3, (4) l-istruttura tal-pont fuq ix-Xmara Orlica (Divoká Orlice) bejn Niemojów u Bartošovice v Orlických horách, id-distrett katastali Vrchní Orlice (pont pedonali) fuq it-taqsima III tal-fruntiera bejn il-markaturi tal-konfini III/104 u 104/1. (5) l-istruttura tal-pont fuq ix-Xmara Orlica (Divoká Orlice) bejn Rudawa u Bartošovice v Orlických horách, id-distrett katastali Nová Ves (pont pedonali) fuq it-taqsima III tal-fruntiera bejn il-markaturi tal-konfini 108/2 u 108/3. In-numri tal-markaturi tal-konfini li jiddentifikaw il-lok tal-istrutturi tal-pont li jikkorrispondu mad-dokumentazzjoni tal-fruntiera mfassla fuq il-bażi tal-Artikolu 10(4) tal-Ftehim bejn ir-Repubblika tal-Polonja u r-Repubblika Ċeka dwar il-fruntiera Statali komuni, magħmul fi Praga fis-17 ta’ Jannar 1995. [1] ĠU L 347, 11.12.2006, p. 1.